กทม. เตรียมแผนจัดเก็บชุดตรวจ Antigen Test Kit ใช้แล้ว ตามแนวทางกำจัดขยะติดเชื้อ
นายชาตรี วัฒนเขจร รองปลัดกรุงเทพมหานคร เปิดเผยว่า ตามที่มีการอนุญาตให้ประชาชนใช้ชุดตรวจ Antigen Test Kit เพื่อตรวจหาเชื้อโควิด-19 ด้วยตัวเองได้นั้น ขณะนี้สำนักสิ่งแวดล้อม กทม. กำหนดแนวทางกำจัดชุดตรวจหาเชื้อ Antigen Test Self-test โดยใช้แนวทางเดียวกับการจัดการขยะหน้ากากอนามัยใช้แล้วนำไปกำจัดด้วยวิธีการเผาในเตาเผามูลฝอยติดเชื้อที่อ่อนนุชและหนองแขม โดยขอให้แยกทิ้งจากขยะทั่วไปราดหรือฉีดด้วยแอลกอฮอล์หรือน้ำยาฆ่าเชื้อ เพื่อฆ่าเชื้อโรคก่อนนำใส่ถุงที่ปิดสนิท สามารถทิ้งรวมกับขยะหน้ากากอนามัยใช้แล้วโดยมัดปิดปากถุงให้แน่น เขียนหรือติดหน้าถุงว่าหน้ากากอนามัยหรือขยะติดเชื้อ แยกทิ้งให้กับรถเก็บขนขยะหรือทิ้งในถัง(สีส้ม)ในพื้นที่สาธารณะกว่า 1,000 จุด อาทิ  สำนักงานเขต ศูนย์บริการสาธารณสุข  โรงพยาบาลสังกัด กทม. เป็นต้น ทั้งนี้กรุงเทพมหานครจะพิจารณาเพิ่มจุดตั้งวางถังรองรับหน้ากากอนามัยในจุดที่มีความเหมาะสมนอกจากนี้ จะประสานสำนักงานเขต เพื่อสร้างความเข้าใจในการจัดเก็บขยะติดเชื้อพร้อมทั้งเร่งประชาสัมพันธ์ให้คำแนะนำและขอความร่วมมือประชาชนแยกทิ้งไม่ปะปนกับขยะทั่วไป เพื่อป้องกันการแพร่กระจายของเชื้อโรคสู่สิ่งแวดล้อมและความปลอดภัยต่อสุขภาพอนามัยของประชาชนและเจ้าหน้าที่ผู้ปฏิบัติงานเก็บขนขยะมูลฝอย